《闻诵法华经歌》
唐代·修雅

山色沈沈，松烟羃羃。空林之下，盘陀之石。石上有僧，结跏横膝。

诵白莲经，从旦至夕。左之右之，虎迹狼迹。十片五片，异花狼籍。

偶然相见，未深相识。知是古之人，今之人？是昙彦，是昙翼？

我闻此经有深旨，觉帝称之有妙义。合目冥心子细听，醍醐滴入焦肠里。

佛之意兮祖之髓，我之心兮经之旨。可怜弹指及举手，不达目前今正是。

大矣哉！甚奇特。空王要使群生得，光辉一万八千土。

土土皆作黄金色，四生六道一光中。狂夫犹自问弥勒，我亦当年学空寂。

一得无心便休息，今日亲闻诵此经。始觉驴乘匪端的，我亦当年不出户。

不欲红尘沾步武，今日亲闻诵此经。始觉行行皆宝所，我亦当年爱吟咏。

将谓冥搜乱神定，今日亲闻诵此经。何妨笔砚资真性，我亦当年狎儿戏。

将谓光阴半虚弃，今日亲闻诵此经。始觉聚沙非小事，我昔曾游山与水。

将谓他山非故里，今日亲闻诵此经。始觉山河无寸地，我昔心猿未调伏。

常将金锁虚拘束，今日亲闻诵此经。始觉无物为拳拲，师诵此经经一字。

字字烂嚼醍醐味，醍醐之味珍且美。不在唇，不在齿，只在劳生方寸里。

师诵此经经一句，句句白牛亲动步，白牛之步疾如风。

不在西，不在东，只在浮生日用中，日用不知一何苦。

酒之肠，饭之腑，长者扬声唤不回。何异聋，何异瞽，世人之耳非不聪，耳聪特向经中聋。

世人之目非不明，目明特向经中盲。合聪不聪，合明不明。

辘轳上下，浪死虚生。世人纵识师之音，谁人能识师之心。

世人纵识师之形，谁人能识师之名。师名医王行佛令，来与众生治心病。

能使迷者醒，狂者定，垢者净，邪者正，凡者圣，如是则非但天恭敬。

人恭敬，亦合龙赞咏。鬼赞咏，佛赞咏，岂得背觉合尘之徒，不稽首而归命。

作者简介：诗僧。世次不详。《全唐诗》收其《闻诵法华经歌》1首，出《缁门警训》卷一〇。